Kokoomuksen kansanedustajan mielestä vihreiden valtuutetun synnyttämä some-myrsky johtui siitä, mitä hän sanoi.

Ben Zyskowicz kysyy vihreiden kansanedustajalta Emma Karilta, onko hän todella sitä mieltä, että vihreiden Helsingin kaupunginvaltuutetun Fatim Diarran nettikirjoitusta arvosteltiin, koska hän on tummaihoinen nuori nainen eikä sen takia, mitä hän kirjoitti.

Zyskowicz luonnehtii Diarran saamaa palautetta ruokottomaksi haukkumiseksi ja solvaamiseksi.

– Ajattele itse, jos joku keski-ikäinen valkoinen miespoliitikko olisi kirjoittanut samalla tavalla vaikkapa suomenruotsalaisista tai maahanmuuttajista tai romaneista, että he lähinnä harrastavat insestiä ja hakkaavat vaimojaan, niin siitähän olisi noussut aivan samanlainen somemyrsky ja siellä olisivat vihreät ja Emma Kari olleet ensimmäisten joukossa lynkkaamassa ihmistä, joka tällaista – kiistatonta vihapuhetta – olisi kirjoittanut, Zyskowicz kuitenkin toteaa Verkkouutisten BenTV:ssä (alla).

Hän huomauttaa, että vihreiden puheenjohtaja Touko Aalloltakin kesti kauan ennen kuin hän ymmärsi pyytää anteeksi Suomen kansalta.

– Ensin hän sanoi, että tämä on mustaa huumoria. Sitten hän nukkui muutaman yön ja ymmärsi onneksi pahoitella tätä vihreiden valtuutetun kirjoittelua, Zyskowicz sanoo.

Valtuutettu Diarra on itse pahoitellut Facebook-kommenttiaan. Hän totesi siinä maalaisista, että ”metsässä on ankeata, ainoa syy muuttaa sinne on insesti ja se, että kukaan ei kuule, kun vaimo huutaa apua”.

Emma Kari taas totesi tapauksesta, että ”kun tummaihoinen nuori nainen mokaa somessa raskaasti, armoa ei anneta”.

– Tuore ensimmäisen kauden kaupunginvaltuutettu teki ilkeän, julman ja täysin tuomittavan kommentin yksityisellä Facebook-sivullaan. Sen jälkeen hänen sähköpostinsa, Facebookkinsa ja puhelimensa on muistuttanut ihmiskunnan viemäriä, Kari sanoi.